Rü naxtaxaarü tocutüwa nangugü ga Gadaraanewa.
Rü jexguma marü nguewa ínaxüegu ga Ngechuchu,
rü jéma naxca̱x nixũ ga wüxi ga jatü ga ṉg̱oxo nawa jexmaxü̃.
Rü jema jatü rü duü̃xẽgüchíque̱xewa ne naxũ,
jerü jexma nixĩ ga janaxauchigünexü̃xü̃.
Rü taxúexü̃ma nanguxü̃ na tajanáĩxü̃,
woo curẽtigümaã.
Rü woo muẽ̱xpü̱xcüna curẽtigümaã najana̱ĩ̱xparagü rü najana̱ĩ̱xchacüügü,
notürü nüma rü guxü̃guma íraxü̃gu inanacauü̃güama,
rü jemaãcü taxúexü̃ma nanguxü̃.
Rü ngunecü rü chütacü rü juetachique̱xetanügu rü naxpü̱xgügu nanaxauchigüane.
Rü jexma nanacaeane,
rü nutamaã nügügu napogü.
Notürü jexguma jaxü̃gutama Ngechuchuxü̃ nada̱xgu,
rü naxca̱x inanhaãchi,
rü nape̱xegu najacaxã́pü̱xü.
Rü aita naxüãcüma nhanagürü nüxü̃:
—¿Tü̱xcüü̃ nuã choxü̃ cujachixewe,
Pa Ngechuchux,
Pa Tupanaxü̃chi Nanex?
Rü Tupanaẽ́gagu cuxü̃ chaca̱a̱xü̃ na tama ngúxü̃ choxü̃ cuingexẽẽxü̃ca̱x —nhanagürü.
Rü jemaãcü nidexa ga jema ṉg̱oxo jerü Ngechuchu rü marü nhanagürü nüxü̃:
—Pa Ṉg̱oxox,
¡ínaxũxü̃ nawa ja jima jatü!
—nhanagürü.
Rü jexguma ga Ngechuchu rü nüxna naca,
rü nhanagürü:
—¿Ṯacü nixĩ i cuéga?
—nhanagürü.
Rü nüma ga ṉg̱oxo nanangãxü̃,
rü nhanagürü:
—Muxũchixü̃ nixĩ i chauéga,
erü tamu i tomax —nhanagürü.
Rü poraãcü Ngechuchuxü̃ naca̱a̱xü̃gü na tama ínawoxü̃ãxü̃ca̱x ga jema naãnewa.
Rü jema nachicaarü ngaicamana ga naxpü̱xpechinüwa rü najexmagü ga muxü̃ma ga cuchigü ga jéma chibüexü̃.
Rü jemaca̱x ga jema ṉg̱oxogü rü Ngechuchuxü̃ naca̱a̱xü̃gü,
rü nhanagürügü:
—¡Ngẽ́ma cuchitanüwa toxü̃ namugü na nagu tachocuxü̃ca̱x!
—nhanagürügü.
Rü Ngechuchu rü:
—Ngü̃ —nhanagürü.
Rü jexguma ga jema ṉg̱oxogü rü guma jatüwa ínachoxü̃,
rü jema cuchigügu najachocu.
Rü jema cuchigü ga maneca 2000 ixĩgüxü̃ rü inaxü̃ãchi,
rü naxtaxacutüarü ma̱xpǘxü̃wa najarüjuxgü.
Rü jexma naji.
Rü jema cuchigüarü daruü̃gü rü ĩãnewa nabuxmü.
Rü ĩãnewa rü jema ĩãneãrü ngaicamana ipeagüxü̃ ga duü̃xü̃gütanüwa nüxü̃ najarüxugügü ga jema üpetüxü̃.
Rü ga duü̃xü̃gü rü ínajadaugü.
Rü jexguma Ngechuchu íjexmaxü̃wa nangugügu,
rü jéma nüxü̃ nadaugü ga guma jatü ga ṉg̱oxoã̱xchirécü.
Rü jéma narüto,
rü naxãxchiru,
rü meãma naãẽxü̃ nacua̱x.
Rü poraãcü naḇaixãchiãẽgü ga duü̃xü̃gü.
Rü jema cuchigüarü daruü̃gü ga nüxü̃ daugüxü̃ ga ṯacü na nüxü̃ ngupetüxü̃ ga guma jatü ga ṉg̱oxoã̱xchirécü rü ṯacü nüxü̃ na ngupetüxü̃ ga jema cuchigü,
rü jema nixĩ ga togü ga duü̃xü̃gümaã nüxü̃ ixugüexü̃ ga guxü̃ma ga jema ngupetüxü̃.
Rü jexguma jemaxü̃ naxĩnüẽgu ga duü̃xü̃gü,
rü inanaxügüe ga Ngechuchuxü̃ na naca̱a̱xü̃güxü̃ ga na ínaxũxü̃xü̃ca̱x ga jema naãnewa.
Rü jexguma wenaxãrü nguegu jaxüegu ga Ngechuchu,
rü guma jatü ga ṉg̱oxoã̱xchirécü,
rü nüxü̃ naca̱a̱xü̃ na Ngechuchuwe naxũxü̃ca̱x.
Notürü ga Ngechuchu rü tama nanaxwa̱xe,
rü nhanagürü nüxü̃:
—¡Cuchiü̃wa naxũ rü cutanüxü̃maã nüxü̃ jarüxu i guxü̃ma i ngẽma cuxca̱x naxüxü̃ ja Cori ja Tupana,
rü nhuxãcü nüxü̃́ na cungechaü̃tümüü̃xü̃!
—nhanagürü.
Rü nüma ga guma jatü rü ínixũ.
Rü inanaxügü ga guxü̃ma ga Decaporíchiuanewa jexmagüne ga ĩãnegüwa nüxü̃ na jaxuxü̃ ga jema Ngechuchu naxca̱x üxü̃.
Rü guxü̃ma ga duü̃xü̃gü rü naḇaixãchiãẽgü.